Na temelju čl. 54 st. 1. Zakona o ustanovama (NN broj 76/93, 29/97, 47/99 i 35/08), čanka 98. Zakona o odgoju i obrazovanju u osnovnoj i srednjoj školi (NN br. 87/08, 86/09, 92/10 i 105/10) i članka 54. Statuta Osnovne škole Veliki Bukovec, Školski odbor Osnovne škole Veliki Bukovec uz prethodnu suglasnost župana Varaždinske županije, KLASA: 602-02/10-01/22, Urbroj: 2186/1-02/1-10-4 od 18. 10. 2010. godine, na sjednici održanoj 10. 11. 2010. godine, d o n o s i

IZMJENE I DOPUNE

STATUTA OSNOVNE ŠKOLE VELIKI BUKOVEC

Članak 1.

U Statutu Osnovne škole Veliki Bukovec (Klasa: 012-03/08-01/88, Urbroj: 2186-028/08-01-88/1 od 15. 10. 2008. godine) u čl. 1. iza riječi odlučivanja dodaje se „tijela upravljanja i“.

Članak 2.

U članku 18. st. 2. mijenja se i glasi:

„Promjene u organizaciji rada Škola je dužna pravodobno najaviti učenicima, roditeljima, Osnivaču i Uredu državne uprave“.

Članak 3.

U članku 32. st. 1. alineja 1. riječ „učenička“ zamjenjuje se riječju „ponašanja“.

Članak 4.

U članku 41. dodaju se stavci 5. i 6. koji glase:

„Članovi školskog odbora imenuju se na vrijeme od četiri (4) godine, a mandat im teče od dana konstituiranja školskog odbora.

Mandat članu školskog odbora iz reda roditelja prestaje najkasnije u roku 60 dana od dana kada je prestalo školovanje učenika u Školi“.

Članak 5.

Članak 45. mijenja se i glasi:

„O kandidatima za člana školskog odbora članovi učiteljskog vijeća odnosno članovi vijeća roditelja glasuju, u pravilu, javno tako da se dizanjem ruke izjašnjavaju za ili protiv prijedloga o kojem odlučuju.

O kandidatima mogu glasovati i tajno tako da na glasačkom listiću zaokruže redni broj ispred osobe ili prijedloga za koji glasuju.

Izabrani su oni kandidati koji su dobili većinu glasova nazočnih članova učiteljskog vijeća, odnosno vijeća roditelja.

Ako dva ili više kandidata za člana školskog odbora dobiju isti broj glasova, glasovanje se za te kandidate ponavlja sve dok jedan od kandidata ne dobije veći broj glasova“.

Članak 6.

U članku 54. točka 5. mijenja se i glasi:

„predlaže Osnivaču promjenu djelatnosti Škole i donošenje drugih odluka vezanih uz osnivačka prava“.

Članak 7.

U članku 101. stavak 2. riječ „poslovni“ zamjenjuje se riječju: „poslovodni“.

Članak 8.

U članku 103. stavak 1. alineja 1. iza riječi „studij“ briše se zarez i dodaju se riječi: „ili integrirani preddiplomski i diplomski sveučilišni studij za učitelje ili stručni četverogodišnji studij za učitelje kojim se stječe 240 ECTS bodova ili diplomski specijalistički stručni studij ili četverogodišnji dodiplomski stručni studij kojim je stečena visoka stručna sprema u skladu s ranijim propisima“.

Članak 9.

U članku 108. točka 2. mijenja se i glasi:

„predlaže financijski plan, polugodišnji i godišnji obračun“.

U točki 15. riječi „nastavnik“ izmjenjuju se riječima „učitelj“ u odgovarajućem padežu.

Točka 19. mijenja se i glasi:

„odgovara za sigurnost učenika, učitelja, stručnih suradnika i ostalih radnika“.

Članak 10.

Članak 111. mijenja se i glasi:

„Ravnatelja razrješava Školski odbor.

Školski odbor dužan je razriješiti ravnatelja prije isteka roka na koji je imenovan ako se utvrdi da su se stekli uvjeti za razrješenje u slučajevima

1. Propisanim člankom 44. Zakona o ustanovama
2. Kada krši ugovorne obveze
3. Kada mu je izrečena sigurnosna mjera zabrane obavljanja dužnosti
4. Kad zanemaruje obveze poslovodnog i stručnog voditelja škole.

Kada školski odbor zaključi da postoje razlozi za razrješenje, zatražit će od ravnatelja da se u roku od 3 dana očituje o tim razlozima.

Nakon ravnateljeva očitovanja o razlozima razrješenja, odnosno nakon isteka roka iz stavka 2. ovog članka, školski odbor odlučit će o razrješenju.

Školski odbor može razriješiti ravnatelja prema prijedlogu prosvjetnog inspektora koji o prijedlogu za razrješenje izvješćuje povjerenstvo Ministarstva znanosti, obrazovanja i sporta.

Kada školski odbor odlučuje o razrješenju ravnatelja prema prijedlogu prosvjetnog inspektora, odluku o razrješenju ili odbijanju prijedloga donijet će u roku 15 dana od dana primitka prijedloga.

Ako školski odbor ne razriješi ravnatelja na prijedlog prosvjetnog inspektora u roku iz st. 5. ovog članka, a povjerenstvo Ministarstva znanosti, obrazovanja i športa procijeni da je prijedlog opravdan, ravnatelja će razriješiti ministar“.

Članak 11.

Iza članka 111. dodaju se članci 111a., 111b. i 111c. koji glase:

„Članak 111a.

Ravnatelju Škole ugovor o radu prestaje:

1. Smrću ravnatelja
2. Istekom vremena na koje je sklopljen ugovor o radu na određeno vrijeme
3. Na kraju školske godine u kojoj ravnatelj navršava 65 godina života i 15 godina mirovinskog staža
4. Sporazumom ravnatelja i škole
5. Dostavom pravomoćnog rješenja o priznavanju prava na invalidsku mirovinu zbog opće nesposobnosti za rad
6. Otkazom škole

Članak 111b.

Sporazum o prestanku ugovora o radu mora biti zaključen u pisanom obliku.

Ako se ravnatelj razrješuje iz razloga navedenih u članku 44. stavak 2. točka 1. Zakona o ustanovama, škola će s ravnateljem zaključiti sporazum o prestanku ugovora o radu.

Članak 111c.

Ako se ravnatelj razrješuje iz razloga navedenih u članku 44. stavak 2. točka 3. i 4. Zakona o ustanovama, škola će ravnatelju otkazati ugovor o radu.

Ravnatelju kojem škola otkaže ugovor o radu pripada otkazni rok u trajanju od mjesec dana.

Otkaz mora imati pisani oblik.

Otkaz mora biti dostavljen drugoj strani.

Protiv otkaza ugovora o radu ravnatelj ima pravo tužbom tražiti sudsku zaštitu prava samo ako je tužbom zatražio sudsku zaštitu prava protiv odluke o razrješenju prema Zakonu o ustanovama.

Tužba se podnosi nadležnom sudu u roku od 30 dana od dana primitka odluke o otkazu“.

Članak 12.

U članku 112. stavak 1. mijenja se i glasi:

„U slučaju privremene spriječenosti, ravnatelja u obavljanju ravnateljskih poslova zamjenjuje osoba iz učiteljskog vijeća koju imenuje školski odbor“.

Članak 13.

U članku 115. stavak 1. mijenja se i glasi:

„Učiteljsko vijeće čine svi učitelji i stručni suradnici škole“.

U stavku 2. alineja 1. brišu se riječi: „godišnji plan i program rada Škole“.

U stavku 2. alineja 7. briše se.

Članak 14.

U članku 116. stavak 2. alineja 4. briše se.

Iza stavka 2. dodaju se stavci 3. i 4. koji glase:

„Razrednik je stručni voditelj razrednog odjela i razrednog vijeća.

Razrednik utvrđuje ocjene iz vladanja“.

Članak 15.

U članku 118. stavak 2. mijenja se i glasi:

„Radnici Škole su učitelji, stručni suradnici, tajnik te osobe koje obavljaju administrativno- tehničke i pomoćne poslove u Školi“.

Članak 16.

Članak 165. mijenja se i glasi:

„Pedagoške mjere opomene izriče razrednik, ukora razredno vijeće, strogog ukora učiteljsko vijeće, odgojno-obrazovnog tretmana produženog stručnog postupka učiteljsko vijeće, a preseljenje u drugu školu učiteljsko vijeće“.

Članak 17.

U članku 170. stavak 3. se briše.

Članak 18.

Članak 207. mijenja se i glasi:

Opći akti Škole su:

* Statut
* Pravilnik o radu
* Pravilnik o zaštiti na radu
* Pravilnik o zaštiti od požara
* Pravilnik o radu školske knjižnice
* Pravilnik o promicanju spoznaje štetnosti uporabe duhanskih proizvoda za zdravlje
* Pravilnik o zaštiti i obradi arhivskog i registraturnog gradiva
* Kućni red
* Odluku o etičkom kodeksu neposrednih nositelja
* Poslovnik o radu školskih vijeća
* Drugi opći akti

Članak 19.

Članak 208. briše se.

Članak 20.

Ove izmjene i dopune Statuta stupaju na snagu donošenjem Školskog odbora uz prethodnu suglasnost osnivača – Varaždinske županije, a osmog dana od dana objave na oglasnoj ploči Škole.

Predsjednik Školskog odbora:

Brankica Kovaček

Ove izmjene i dopune Statuta obavljene su na oglasnoj ploči Škole 11. 11. 2010., a stupaju na snagu 19. 11. 2010.

KLASA: 602-02/10-26/01 Ravnateljica:

URBROJ: 2186-028-01-10-10 Terezija Šalamon

Veliki Bukovec, 11. 11. 2010.